Jonker, Francois (2015-03)
AFRIKAANSE OPSOMMING: In hierdie studie analiseer ek die 1994 episodes van die populêre sepie Egoli: Plek van Goud wat afspeel tydens die sogenaamde 'geboorte' van die Nuwe Suid-Afrika. Hierdie oomblik in media-geskiedenis is gekarakteriseer deur 'n verhoogde gevoel van antisipasie rondom Egoli as die eerste plaaslike sepie, vervaardig deur Franz Marx tydens die toppunt van sy loopbaansukses vir die relatief nuwe, en enigste onafhanklike uitsaaidiens in die land, M-Net. Vanweë hierdie medium se afhanklikheid op skynbare realisme, bied Egoli 'n waardevolle historiese televisuele vertolking van die verrykende sosiale en politiese veranderinge van hierdie tydperk. Ek argumenteer dat die sepie 'n passiewe kritiekloosheid in kykers uitlok en daarom as 'n 'leeslike' teks benader moet word, wat 'n reeds-onderhandelde hegemonie direk in die intimiteit van die huishouding oordra. As gevolg van die bewustheid van die kritieke rol wat deur blanke Afrikaanse mans vervul is in die beveiliging van kulturele hegemonie tot en met hierdie historiese moment, wyk my studie af van die veelvuldige navorsing oor die sepie as 'n vroue-medium en benader ek Egoli met 'n fokus op die konstruering van manlikheid. 'n Analise van drie kontrasterende manlike karakters ondersoek Egoli se formulering van 'n sosiale matriks wat nie alleenlik die program se benadering tot geslag blootlê nie, maar so ook tot sosiale mag, klas en ras. Ek sluit af met die bevinding dat dié sepie ontbreek in die vermoë om radikale verandering aan te spoor of te weerspieël. Egoli slaag slegs daarin om op 'n oppervlakkige wyse die hegemonie van 'n gevestigde Afrikaner patriargale orde te bevestig en te reproduseer.
Please refer to this item in SUNScholar by using the following persistent URL: http://hdl.handle.net/10019.1/96873